Mons Popularis
Mons Popularis (Russice Narodnaia, in lingua Komiensi Naroda Iz, i.e. Mons Narodae fluminis, in lingua Mansiensi Poang Ur, i.e. Mons Caput, Mons Cacumen) est mons Russiae, iugi principalis Uralium Cispolarium pars. In divortio aquarum systematum Petschorae et Obii, in confinio Europae et Asiae et in confinio rei publicae Komiensis et districtus autonomi Chanty-Mansiensis et in saepto nationali Iugyd Va (quod est pars Silvarum intactarum Komiensium) situs est. Mons altitidinis 1895 m est montium Uralium omnium et Russiae Europaeae omnis praeter Caucasum altissimus. Quartzitibus proterozoicis et Cambricis necnon saxis metamorphicis compositus est. Taiga laricina et betulina decliviorum partem humiliorem montis Popularis operit; altius sola tundra montana et desertum Arcticum est. Naroda fluvius systematis Sosvae Septentrionalis de monte Populari ad orientem fluit et Kos'iu Ussae accola ad occidentem. Saranpaul vicus Mansiensis locus habitatus monti Populari proximus est.